
                                                                                                                                  Άλιμος, 12-7-2026

Η ΕΛΜΕ Νότιας Αθήνας σας καλεί να συμμετάσχετε μαζικά στην απεργιακή κινητοποίηση της ΑΔΕΔΥ , την Τρίτη 14 Ιουλίου 2026, ενάντια στη σχεδιαζόμενη Συνταγματική Αναθεώρηση.

Η κυβέρνηση της ΝΔ ανοίγει επίσημα την ατζέντα της συνταγματικής αναθεώρησης, σε μια περίοδο κατά την οποία η κοινωνία δοκιμάζεται από την ακρίβεια, τη στεγαστική κρίση και την συνεχή υποβάθμιση των δημόσιων αγαθών, προχωρώντας σε ένα βαθιά αντιδραστικό εγχείρημα. Βασικός πολιτικός στόχος της είναι η επέκταση και η παγίωση των αντιλαϊκών «μεταρρυθμίσεών» της, έτσι ώστε στο μέλλον να είναι ακόμα πιο δύσκολο να ανατραπούν. Αντί να δώσει λύσεις στα πραγματικά προβλήματα των εργαζομένων, προωθεί αλλαγές που περιορίζουν κοινωνικά και εργασιακά δικαιώματα, αποδυναμώνουν το κοινωνικό κράτος και ενισχύουν την εμπορευματοποίηση της Παιδείας και άλλων δημόσιων αγαθών.

Ανάμεσα στα άλλα, πιο συγκεκριμένα προωθεί:

· Την αναθεώρηση του άρθρου 16 του Συντάγματος, έτσι ώστε να αρθούν όλα τα συνταγματικά εμπόδια για την ιδιωτικοποίηση της Ανώτατης Εκπαίδευσης. Η κυβέρνηση της ΝΔ, αφού εκκίνησε αυτή την ιδιωτικοποίηση με τα «Νομικά Πρόσωπα Πανεπιστημιακής Εκπαίδευσης» (ΝΠΠΕ) που νομοθέτησε το 2024, θέλει να την ολοκληρώσει θεσμοθετώντας με το Σύνταγμα τη «συνολική δυνατότητα ίδρυσης» ιδιωτικών Πανεπιστημίων που θα παρέχουν Ανωτάτη Εκπαίδευση.

· Την επιβολή ενός συστήματος «αξιολόγησης» των δημοσίων υπαλλήλων, που θα χρησιμοποιηθεί ως πολιορκητικός κριός για την κατάργηση της μονιμότητάς τους στο δημόσιο τομέα. Με αλλαγή του άρθρου 103 του Συντάγματος (υπηρεσιακή κατάσταση των οργάνων της διοίκησης) επιδιώκει να επιβάλει ένα σύστημα «κρίσεων» των δημοσίων υπάλληλων που θα φτάνουν -πέρα από τις άλλες ποινές- και μέχρι την «παύση» τους (απόλυση), έτσι ώστε να διαμορφώσει ένα σύστημα υπαλλήλων πλήρως υποταγμένων στην κυβέρνηση και την κρατική διοίκηση. Ενσωματώνει αυτό το σύστημα στο Σύνταγμα για να του δώσει διαχρονική νομική θωράκιση.

· Τη συνταγματική παγίωση της μνημονιακής οικονομικής πολιτικής των δημόσιων υπερπλεονασμάτων μέσω της άγριας φορολόγησης των λαϊκών στρωμάτων και της περικοπής των δημόσιων δαπανών για τις κοινωνικές ανάγκες. Για να το κατοχυρώσει αυτό σε βάθος χρόνου θέλει να εισαγάγει στο άρθρο 79 του Συντάγματος (δημοσιονομική διαχείριση και φορολογία) τη διατύπωση πως «ο προϋπολογισμός οφείλει να διασφαλίζει τη βιώσιμη δημοσιονομική λειτουργία». Με άλλα λόγια επιδιώκουν να επιβάλλουν το καθεστώς της μισθολογικής εξαθλίωσης των εργαζομένων, να παγιώσουν την κατάργηση του 13ου – 14ου μισθού για το δημόσιο τομέα, να δώσουν συνταγματική «νομιμότητα» στην πολιτική του διαβόητου «συμφώνου δημοσιονομικής σταθερότητας». Παράλληλα, με την αναθεώρηση του άρθρου 78 του Συντάγματος (φορολογία), προωθεί τη συνταγματική ασυλία και ένα σταθερό καθεστώς φοροαπαλλαγών και φοροελαφρύνσεων στο μεγάλο κεφάλαιο, τους περίφημους «επενδυτές». 

· Την τροποποίηση άρθρων του Συντάγματος που αφορούν τις χρήσεις γης, τις δασικές εκτάσεις, τους υδάτινους πόρους με την εισαγωγή διατάξεων που θα δώσουν συνταγματική κάλυψη στην παραπέρα εμπορευματοποίηση δημόσιων αγαθών και στην ασύδοτη και καταστροφική ανάπτυξη της δραστηριότητας μεγαλοκεφαλαιούχων «επενδυτών».

Με την προωθούμενη αναθεώρηση μπαίνουν ευθέως στο στόχαστρο η σταθερή μόνιμη εργασία στο Δημόσιο, η δημόσια τριτοβάθμια εκπαίδευση. Παγιώνεται η μισθολογική καθήλωση και η φτώχεια για τους εργαζόμενους. Προωθείται η πολιτική των ιδιωτικοποιήσεων και της εκποίησης της δημόσιας περιουσίας. Το ίδιο το κράτος θωρακίζεται σε ακόμα πιο αντιδραστική κατεύθυνση για να υπερασπίσει τα συμφέροντα του κεφαλαίου. Θέλουν, με λίγα λόγια, οι ανάγκες του λαού να θεωρούνται «κόστος» και «δημοσιονομικός κίνδυνος», την ώρα που θα ματώνουμε για να βγαίνουν τα δυσθεώρητα πλεονάσματα, οι φοροαπαλλαγές του κεφαλαίου, οι ΝΑΤΟικές δαπάνες και η συμμετοχή της χώρας στους βάρβαρους πολέμους. Αυτό είναι το «κράτος δικαίου» που υπερασπίζεται την αδικία και την  εκμετάλλευση, χρηματοδοτεί τις πολεμικές δαπάνες και θεωρεί κόστος την προστασία της ζωής και των δικαιωμάτων των εργαζομένων. 

Διεκδικούμε:   

· Καμία συνταγματική αναθεώρηση που θα υπονομεύει τη μονιμότητα και τα εργασιακά δικαιώματα στο Δημόσιο. 

· Μόνιμη και σταθερή εργασία για όλους. 

· Μονιμοποίηση όλων των συμβασιούχων. Μαζικοί διορισμοί μόνιμου προσωπικού. Να καταργηθεί ο συνταγματικός «κόφτης» του άρθρου 103, που κρατά σε διαρκή ομηρία χιλιάδες συμβασιούχους.

· Πραγματικές αυξήσεις στους μισθούς και επαναφορά του 13ου και 14ου μισθού.  

· Δημόσια και δωρεάν Παιδεία και Υγεία για όλο τον λαό με γενναία χρηματοδότηση από τον κρατικό προϋπολογισμό! Δημόσια κοινωνικά αγαθά! Όχι στις ιδιωτικοποιήσεις! 

· Ενίσχυση του δημόσιου πανεπιστημίου και απόρριψη κάθε σχεδίου εμπορευματοποίησης της εκπαίδευσης.  

· Όχι στη συνταγματική κατοχύρωση των ματωμένων πλεονασμάτων και του «δημοσιονομικού κόφτη».

· Κατάργηση του άρθρου 86 και του νόμου περί ευθύνης υπουργών, ώστε τα στελέχη της κυβέρνησης να δικάζονται όπως όλοι οι πολίτες.

Η υπεράσπιση των δημοκρατικών και κοινωνικών κατακτήσεων δεν αφορά μόνο τους δημοσίους υπαλλήλους. Αφορά ολόκληρη την κοινωνία. Η απάντηση βρίσκεται στη συλλογική δράση, την ενότητα και τον αγώνα.

Καλούμε στην Αθήνα σε συγκέντρωση την Τρίτη 14 Ιουλίου στις 12.00μμ στα Προπύλαια και στη συνέχεια στην πορεία προς τη Βουλή

